PMIndiaData/PMIndiaSum huggingface dataset:
कोविड-19 आजार प्रतिबंधात्मक तयारीचा आढावा घेण्यासाठी पंतप्रधानांच्या अध्यक्षतेखाली बैठक संपन्न

पंतप्रधान नरेंद्र मोदी यांनी आज देशातील कोविड-19 विषयक परिस्थितीचा आढावा घेतला. या बैठकीला गृहमंत्री अमित शाह, आरोग्यमंत्री डॉ हर्षवर्धन, नीती आयोगाचे सदस्य, कॅबिनेट सचिव आणि इतर वरिष्ठ अधिकारी उपस्थित होते. पंतप्रधानांनी देशातील विविध भागातल्या कोरोना संसर्गाच्या सद्यस्थितीची आणि सर्व राज्यांच्या सज्जतेची माहिती घेतली. सार्वजनिक ठिकाणी वैयक्तिक स्वच्छता आणि सामाजिक शिस्त पाळण्याबाबत वारंवार सांगितले जावे, असे निर्देश पंतप्रधानांनी यावेळी दिले. कोविड बाबतची माहिती आणि जागृती व्यापक स्तरावर केली जावी आणि संक्रमण पसरणार नाही, यासाठी सातत्याने प्रयत्न करायला हवेत असेही पंतप्रधान म्हणाले. या विषयात आपल्याला दीर्घकाळ लढायचे असून कुठेही थांबायचा विचार करायलाही जागा नाही, असे पंतप्रधान म्हणाले. पंतप्रधान मोदी यांनी देशातील विविध राज्यात कोविडची परिस्थिती आणि तयारीचा आढावा घेतला. सार्वजनिक ठिकाणी वैयक्तिक स्वच्छता आणि सामाजिक शिस्त याचे पालन करण्याबाबत लोकांशी वारंवार बोलायला हवे असा पुनरुच्चार पंतप्रधानांनी केला. कोविड संदर्भातील सर्व माहिती प्रसारित करायला हवी आणि हे संक्रमण अधिक पसरणार नाही, याची काळजी घ्यावी, असे पंतप्रधान म्हणाले. कोविड-19 च्या प्रतिबंध आणि व्यवस्थापनासाठी दिल्लीत, केंद्र, राज्य आणि स्थानिक स्वराज्य संस्था यांच्या एकत्रित प्रयत्नांचे पंतप्रधानांनी कौतुक केले. दिल्ली लगतच्या NCR भागात कोविडचे व्यवस्थापन करण्यासाठी देखील हाच दृष्टीकोन असावा, असे पंतप्रधान म्हणाले. अहमदाबाद येथे ‘धन्वंतरी रथा’च्या माध्यमातून निरीक्षण आणि घरात राहून घ्यावयाची काळजी, या यशस्वी उपक्रमाची चर्चा या बैठकीत करण्यात आली आणि इतर ठिकाणीही हा उपक्रम राबवण्याचे सांगण्यात आले. सर्व राज्यात, जिथे जिथे कोरोनाचे अधिक रुग्ण आहेत, त्यांना मार्गदर्शन आणि रियल टाईम देखरेख करण्याची व्यवस्था केली जावी, असे निर्देशही पंतप्रधानांनी दिले.
नवीकरणीय ऊर्जेसाठी 2360 कोटी रुपयांचे रोखे उभारायला केंद्रीय मंत्रिमंडळाचा हिरवा कंदील

नवीकरणीय ऊर्जेसाठी 2360 कोटी रुपयांचे रोखे उभारायला केंद्रीय मंत्रिमंडळाने मान्यता दिली आहे. 2017-2018 या काळात नवीकरणीय ऊर्जा मंत्रालय, इंडियन रिनीवेबल एनर्जी डेव्हलपमेंट एजन्सीमार्फत हे रोखे उभारणार आहे. सौर पार्कबाबतच्या योजना आणि कार्यक्रमांना मान्यता, हरित ऊर्जा कॉरिडॉर, पवन प्रकल्पाना प्रोत्साहन, छतावरचे सौर ऊर्जा प्रकल्प यासह इतर संबंधित कामांसाठी या रोख्यातून उभारण्यात आलेल्या निधीचा वापर केला जाणार आहे. या गुंतवणुकीमुळे नवीकरणीय ऊर्जा क्षेत्रातल्या पायाभूत सुविधांना चालना मिळण्याबरोबरच या क्षेत्रातले महत्वाकांक्षी उद्दिष्ट साध्य करण्यासाठीही मदत होणार आहे. या रोख्यामुळे नवीकरणीय ऊर्जा क्षेत्रात आणखी क्षमता विकसित होणार असून, त्याद्वारे अतिरिक्त रोजगार निर्मिती होणार आहे.
ड्रुक न्यामप शोगपा पक्षाचे अध्यक्ष डॉ. लोतेय शेरिंग,  यांचे भूटानच्या सार्वत्रिक निवडणुकीतील  विजयाबद्दल पंतप्रधानांतर्फे अभिनंदन

पंतप्रधान नरेंद्र मोदी यांनी ड्रुक न्यामप शोगपा पक्षाचे अध्यक्ष डॉ. लोतेय शेरिंग यांच्याशी दुरध्वनीवर आज संवाद साधला. भूतान मधील तिस-या सर्वसाधारण निवडणुकीत पक्षाच्या आणि स्वत: च्या विधानसभा निवडणुकीत विजयाप्रसंगी डॉ. लोतेय शेरिंग यांचे पंतप्रधानांनी अभिनंदन केले. भूतानमध्ये लोकशाहीच्या एकत्रीकरणासाठी सर्वसाधारण निवडणुकीच्या यशस्वी अंमलबजावणीचेही पंतप्रधान मोदींनी स्वागत केले. परस्पर हीतसबंध व मूल्ये, ठाम विश्वास, सद्भावना व परस्पर विश्वास यावर आधारित भूतानशी असणारे मैत्री आणि सहकार्याचे संबंध आणखी बळकट करण्यासाठी भारताने उच्च प्राथमिकता दिली आहे, अ‍से याप्रसंगी पंतप्रधानांनी कळविले. दोन्ही देशांमधील राजनैतिक संबंधांच्या सुरू असलेल्या सुवर्ण महोत्सवी उत्सवाची आठवण करून देताना पंतप्रधान मोदींनी भूतानमधील नवीन सरकारसोबत काम करतांना लोकांच्या सामाजिक व आर्थिक परिवर्तनासाठी त्यांची प्राथमिकता व हिताच्या आधारे काम करण्याची आपली दृढ वचनबद्धता पुन्हा व्यक्त केली. भारत भेटीसाठी डॉ. लोतेय शेरिंग यांना पंतप्रधानांनी आमंत्रणही दिले. डॉ. लोतेय शेरिंग यांनी शुभेच्छा आणि सदिच्छा व्यक्त केल्याबद्दल पंतप्रधान मोदींचे आभार मानले आणि शीघ्र संधीअनुरुप भारत भेटीचे निमंत्रणही स्वीकारले. भूतान व भारताच्या लोकांना लाभदायक ठरतील असे अद्वितीय आणि बहुआयामी द्विपक्षीय सहकार्य नवीन उंचीवर नेण्यास दोन्ही नेत्यांनी यावेळी सहमती दर्शविली.
भारतीय सनदी लेखापाल संस्था आणि दक्षिण आफ्रिकी सनदी लेखापाल संस्था यांच्यातल्या कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या बैठकीत भारतीय सनदी लेखापाल संस्था आणि दक्षिण आफ्रिकी सनदी लेखापाल संस्था यांच्यातल्या कराराला मंजुरी देण्यात आली. या करारानुसार दोन्ही संस्थांमध्ये ज्ञान, व्यावसायिक आणि बौध्दीक विकास, दोन्ही संस्थांमधील सदस्यांचे हितसंबंध जपणे आणि लेखा व्यवसायाच्या विकासात मदत करण्यासाठी दोन्ही देशांमध्ये परस्पर सहकार्य केले जाईल. या करारामुळे भारतीय लेखा व्यावसायिक आणि स्थानिक पातळीवरील लेखा पदव्यांना ओळख मिळेल, यातून दक्षिण आफ्रिकेत भारतातील सनदी लेखापालांना नोकरी/व्यवसाय करण्याची संधी मिळेल. तसेच दोन्ही देशातल्या लेखा संस्थामधले संबंध अधिक दृढ होतील.
दक्षिण आफ्रिकेचे राष्ट्रपती भारत दौऱ्यावर आले असतांना पंतप्रधानांचे निवेदन

माननीय राष्ट्रपती रामाफोसा, दक्षिण आफ्रिकेकडून येथे आलेले सर्व मान्यवर, मित्रांनो, भारताचे घनिष्ठ मित्र राष्ट्रपती रामाफोसा आज आपल्यात उपस्थित आहेत, ही आपल्यासाठी खूप आनंदाची गोष्ट आहे. त्यांच्यासाठी भारत नवा नाही, पण राष्ट्रपती म्हणून त्यांचा हा पहिलाच भारत दौरा आणि आहे त्यांचा हा भारत दौरा आमच्या संबंधतील एका विशिष्ट टप्प्यावर होत आहे. यावर्षी महात्मा गांधीजींची 150 वी जयंती आहे. गेल्या वर्षी नेल्सन मंडेला यांची जन्मशताब्दी होती. आणि गेल्या वर्षी आमच्या राजनैतिक संबंधाचे रौप्य महोत्सवी वर्ष होते. या विशष्ट टप्प्यावर राष्ट्रपती रामाफोसा भारतात आले आहेत. त्यांचा हा भारत दौरा आमच्यासाठी खूप महत्त्वाचा आहे कारण भारताच्या प्रजासत्ताक दिवसाच्या समारंभात ते प्रमुख पाहुणे म्हणून सहभागी होणार आहेत. हा सन्मान आणि गौरव आम्हाला प्रदान केल्याबद्दल संपूर्ण भारत त्यांचा आभारी अहे. मित्रांनो, 2016 मध्ये मी जेव्हा दक्षिण आफ्रिकेला गेलो होतो, त्यावेळी राष्ट्रपती रामाफोसा यांना मी प्रथम भेटलो. त्यावेळी ते उपराष्ट्रपती होते. त्या पहिल्या भेटीतच भारताप्रती त्यांचा उत्साह आणि स्नेह मी अनुभवला. गेल्या वर्षी दक्षिण आफ्रिकेमध्ये ब्रिक्स परिषदेदरम्यान त्यांच्या शानदार अतिथ्य सत्काराचा अनुभव मी घेतला. सध्या दिल्लीत थंडी आहे मात्र राष्ट्रपती रामाफोसा भारताच्या उबदार स्वागताचा आनंद घेतील, असा विश्वास मला वाटतो. राष्ट्रपती आणि त्यांच्यासोबत आलेल्या प्रतिनिधीमंडळाचे मी भारतात हार्दिक स्वागत करतो. आज राष्ट्रपतींबरोबरच्या चर्चेत आपल्या संबंधांच्या सर्व पैलूंवर आम्ही चर्चा केली. आपल्याकडील व्यापार आणि गुंतवणूक संबंध अधिक वृद्धींगत होत आहेत. आपल्यातील द्विपक्षीय व्यापार 10 अब्ज डॉलर्सहूनही अधिक आहे. यावर्षी ‘व्हाइब्रंट गुजरात’ मध्ये दक्षिण आफ्रिका सहभागी देश म्हणून सहभागी झाला होता. दक्षिण आफ्रिकेतील गुंतवणूक वाढवण्यासाठी राष्ट्रपती रामाफोसा यांच्या प्रयत्नात भारतीय कंपन्या चढाओढीने सहभागी होत आहेत. दक्षिण आफ्रिकेतील कौशल्य विकासाच्या प्रयत्नातही आम्ही भागीदार आहोत. प्रिटोरियात लवकरच गांधी-मंडेला कौशल्य संस्थेची स्थापना होणार आहे आणि आम्ही दोघे हे संबंध एका नव्या स्तरावर घेऊन जाण्यासाठी प्रतिबद्ध आहोत. म्हणूनच, आज थोड्याच वेळात आम्ही दोन्ही देशांच्या प्रमुख उद्योजकांची भेट घेणार आहोत. मित्रांनो, जगाचा नकाशा पाहिला तर लक्षात येते की भारत आणि दक्षिण आफ्रिका, दोघेही हिंदी महासागरात अत्यंत महत्‍त्वपूर्ण स्थानांवर स्थित आहेत. दोन्ही देश विविधतेने परिपूर्ण लोकशाही देश आहेत. महात्मा गांधी आणि नेल्सन मंडेला यांचे वारसदार आहेत. आणि म्हणूनच आम्हा दोघांचा व्यापक वैश्विक दृष्टीकोन एकमेकांशी साधर्म्य राखणारा आहे. ब्रिक्स, जी-20, इंडियन ओशन रिम असोसिएशन, ईब्सा यासारख्या अने मंचांवर आमच्यातील सहकार्य आणि समन्वय उत्तम आहे. संयुक्त राष्ट्र सुरक्षा परिषदेतील सुधारणांबाबतही आम्ही मिळून काम करत आहेात. राष्ट्रपतींच्या भारत दौऱ्यातील कार्यक्रमात आज एका विशेष कार्यक्रमाचे आयोजन करण्यात आले आहेत. पहिल्या ‘गांधी-मंडेला स्वातंत्र्य व्याख्यानाचे’ आयोजन करण्यात आले आहे. केवळ मीच नाही तर संपूर्ण भारत आणि संपूर्ण दक्षिण आफ्रिका राष्ट्रपतींचे विचार ऐकण्यासाठी उत्सुक आहेत. मित्रांनो, उद्या प्रजासत्ताक दिनाला राष्ट्रपती रामाफोसा यांची उपस्थिती आणि प्रमुख पाहुणे म्हणून त्यांचा सहभाग, आपले संबंध अधिक मजबूत करण्यासाठीच्या आमच्या प्रतिबद्धतेचे प्रतीक आहेत. मी पुन्हा एकदा राष्ट्रपतींचे हार्दिक स्वागत करतो. धन्यवाद!
हिमाचल प्रदेशचे माजी मुख्यमंत्री वीरभद्र सिंह यांच्या निधनाबद्दल पंतप्रधानांकडून शोक व्यक्त

हिमाचल प्रदेशचे माजी मुख्यमंत्री वीरभद्र सिंह यांच्या निधनाबद्द्ल पंतप्रधान नरेंद्र मोदी यांनी तीव्र शोक व्यक्त केला आहे. “श्री वीरभद्र सिंह जी यांची राजकीय कारकीर्द प्रदीर्घ होती, प्रशासकीय आणि संसदीय कार्यांचा त्यांचा अनुभवही समृद्ध होता. हिमाचल प्रदेशाच्या विकासात आणि तिथल्या जनतेच्या कल्याणासाठी त्यांनी महत्वाचे योगदान दिले. त्यांच्या निधनाचे वृत्त दुःखद आहे. त्यांचे कुटुंबिय आणि समर्थकांप्रती मी माझ्या शोक संवेदना व्यक्त करतो. ओम शांती !” असे मोदी यांनी आपल्या ट्वीटर संदेशात म्हटले आहे.
पंतप्रधान नरेंद्र मोदी, बांगलादेशच्या पंतप्रधान शेख हसीना, प. बंगाल व त्रिपुराच्या मुख्यमंत्र्यांच्या हस्ते बांगलादेशाच्या तीन प्रकल्पांचे लोकार्पण

पंतप्रधान नरेंद्र मोदी, बांगलादेशच्या पंतप्रधान शेख हसीना, पश्चिम बंगालच्या मुख्यमंत्री ममता बॅनर्जी आणि त्रिपुराचे मुख्यमंत्री विप्लवकुमार देव यांनी व्हिडिओ कॉन्फरन्सिंगच्या माध्यमातून आज संयुक्तरित्या बांगलादेशातल्या तीन प्रकल्पांचे उद्‌घाटन केले. परराष्ट्र व्यवहार मंत्री सुषमा स्वराज दिल्लीहून तर बांगलादेशचे परराष्ट्र व्यवहार मंत्री ढाका येथून व्हिडिओ कॉन्फरन्सिंगद्वारे सहभागी झाले होते. प्रकल्पांमध्ये सध्या अस्तित्वात असलेल्या भेरमारा (बांगलादेश), बहरामपूर (भारत) आंतरजोडणीतून बांगलादेशला भारताकडून 500 मेगावॅटचा अतिरिक्त ऊर्जा पुरवठा, अखौरा-आगरतळा रेल्वे जोडणी, बांगलादेश रेल्वेच्या कुलौरा-शाहबाझपूर क्षेत्राचे पुनर्वसन यांचा समावेश आहे. यावेळी पंतप्रधानांनी आपल्या भाषणात अलिकडच्या काळात पंतप्रधान शेख हसीना यांच्यासोबत अनेकदा झालेल्या भेटींना उजाळा दिला. काठमांडूतील बिमस्टेक परिषद, शांतीनिकेतन आणि लंडनमधल्या राष्ट्रकुल परिषदेत दोन्ही नेत्यांची भेट झाली होती. शेजारी राष्ट्रांमधल्या नेत्यांचे संबंध शेजाऱ्यांसारखे असले पाहिजेत, असे मत पंतप्रधान मोदी यांनी व्यक्त केले. शिष्टाचारांचा बाऊ न करता बोलणे, वारंवार भेटणे झाले पाहिजे. बांगलादेशच्या पंतप्रधानांसोबत अलिकडच्या काळात झालेल्या भेटी, शेजारी राष्ट्रांमधील निकटता दर्शवतात, असे पंतप्रधान म्हणाले. 1965 पूर्वी असलेली संपर्क साधने पुन्हा बहाल करण्याचा पंतप्रधान हसीना यांच्या दृष्टीकोनाविषयी मोदी यांनी सांगितले. गेल्या काही वर्षात यादृष्टीने प्रगती होत असल्याबद्दल पंतप्रधानांनी आनंद व्यक्त केला. आपल्या ऊर्जाजोडणीत आपण वाढ केली आहे. रेल्वेसंपर्क वाढवण्यासाठी दोन प्रकल्प सुरू करण्यात आले आहेत. 2015 मधल्‍या बांगलादेश दौऱ्यात बांगलादेशाला 500 मेगावॅट अतिरिक्त वीजपुरवठा करण्याचा निर्णय घेण्यात आला होता, याबद्दलची आठवण पंतप्रधानांनी सांगितली. हे काम पश्चिम बंगाल आणि बांगलादेशमधील पारेषण वाहिनीद्वारे केले जाईल. या कामात सहकार्य दिल्याबद्दल पंतप्रधानांनी पश्चिम बंगालच्या मुख्यमंत्री ममता बॅनर्जी यांचे आभार मानले. या प्रकल्पाच्या पूर्ततेमुळे भारताकडून बांगलादेशला 1.16 गिगावॅट वीजपुरवठा केला जात आहे. मेगावॅट ते गिगावॅट हा प्रवास दोन्ही देशांमधल्या संबंधांच्या सुवर्ण युगाचे प्रतीक आहे, असे प्रतिपादन पंतप्रधानांनी केले. अखौरा-आगरतळा रेल्वेमार्ग, दोन्ही देशांमधील सरहद्दपार दळणवळणाचे आणखी एक माध्यम ठरेल, असा विश्वास त्यांनी व्यक्त केला. या कामातील सहकार्यासाठी त्यांनी त्रिपुराचे मुख्यमंत्री विप्लवकुमार देव यांचे आभार मानले. बांगलादेशचे रुपांतर वर्ष 2021 पर्यंत मध्यम उत्पन्न असलेला देश आणि 2041 पर्यंत विकसित देशात करण्याबाबतचा पंतप्रधान शेख हसीना यांच्या उद्दिष्टाचे पंतप्रधान मोदी यांनी कौतुक केले. दोन्ही देशांमधील निकटचे संबंध आणि परस्परांच्या नागरिकांमधील दुवे यामुळे दोन्ही देशांमधील विकास आणि समृद्धी नव्या उंचीवर पोहोचतील, असा विश्वास पंतप्रधान मोदी यांनी व्यक्त केला.
मोझांबिकच्या राष्ट्रीय विधानसभेला  पंतप्रधानांची भेट; मलौनाच्या विज्ञान आणि तंत्रज्ञान  उद्यानात  विद्यार्थ्यांशी साधला संवाद

पंतप्रधान नरेंद्र मोदी यांनी आज मापुटो येथील मोझांबिकच्या राष्ट्रीय विधानसभेला भेट दिली. त्यांनी यावेळी श्रीमती बेरोनिका माकामो यांच्याशी चर्चा केली. पंतप्रधानांनी मलौना येथे विकसित केलेल्या विज्ञान आणि तंत्रज्ञान उद्यानालाही भेट दिली. या तंत्रज्ञान केंद्रामध्ये माहिती आणि तंत्रज्ञान क्षेत्राशी संबंधित प्रशिक्षण दिले जाते. या केंद्रातील विद्यार्थ्यांशी पंतप्रधानांनी संवाद साधला आणि त्यांचे अनुभव ऐकले. भारतीय शिक्षण संस्थेच्या माजी विद्यार्थ्यांचीही पंतप्रधानांनी यावेळी भेट घेतली. मापुटोमधील भारतीय समाजाशी पंतप्रधानांनी संवाद साधला. गेली अनेक पिढया भारतीय परंपरा जतन केल्याबद्दल पंतप्रधानांनी यावेळी तेथील भारतीयांबद्दल प्रशंसोद्‌गार काढले.
सेऊलमध्ये योनसेई विद्यापीठात महात्मा गांधींच्या अर्धपुतळ्याचे पंतप्रधानांच्या हस्ते अनावरण

पंतप्रधान नरेंद्र मोदी यांनी आज सेऊलमध्ये योनसेई विद्यापीठात महात्मा गांधींच्या अर्धपुतळ्याचे अनावरण केले. प्रजासत्ताक कोरियाचे राष्ट्राध्यक्ष मून जे इन आणि प्रथम महिला किम जुंग सूक आणि संयुक्त राष्ट्रांचे माजी सरचिटणीस बान की मून उपस्थित होते. योनसेई विद्यापीठात बापूंच्या अर्धपुतळ्याचे अनावरण करणे हा मोठा सन्मान असल्याचे पंतप्रधानांनी यावेळी सांगिले. बापूंच्या 150व्या जयंतीवर्षात हे अनावरण होत आहे, हे आणखी विशेष असल्याचे पंतप्रधानांनी सांगितले. दहशतवाद आणि हवामान बदल या मानवतेपुढे असलेल्या सध्याच्या दोन आव्हानांवर मात करण्यात बापूंचे विचार आणि आदर्श आपल्याला साहाय्यकारी ठरतील, असे पंतप्रधान म्हणाले. आपल्या जीवनशैलीतून बापूंनी निसर्गासोबत कसे राहायचे आणि कशाप्रकारे आपण कार्बन उत्सर्जन कमी करु शकतो ते दाखवून दिले आहे. आपल्या पुढल्या पिढ्यांसाठी स्वच्छ आणि हरित वसुंधरेचे संवर्धन करणे आवश्यक असल्याचे त्यांनी दर्शवले आहे. योनसेई विद्यापीठ हे दक्षिण कोरियातल्या अत्यंत प्रतिष्ठेच्या विद्यापीठांपैकी एक आहे. दक्षिण कोरियाने जागतिक शांतीचे प्रतिक म्हणून महात्मा गांधींचा सन्मान केला आहे.
आंतरराष्ट्रीय योग दिनानिमित्त लखनौ इथे सामूहीक योग प्रात्यक्षिक कार्यक्रमात पंतप्रधानांची उपस्थिती

आंतरराष्ट्रीय योग दिन 2017 निमित्त आज लखनौ इथे आज आयोजित सामूहीक योग प्रात्यक्षिक कार्यक्रमात पंतप्रधान सहभागी झाले होते. शहरात सतत पाऊस पडत असताना देखील, रमाबाई आंबेडकर मैदानात आयोजित या कार्यक्रमाला हजारो लोकं जमा झाले होते. उत्साहपूर्ण जमावाला लखनौ इथून संबोधित करताना पंतप्रधानांनी योग दिन समारंभात सहभागी होणाऱ्या संपूर्ण भारतातील नागरिकांना शुभेच्छा दिल्या. ते म्हणाले, योग आज अनेक लोकांच्या आयुष्याचा अविभाज्य भाग बनत आहे. भारताबाहेरही योगाची लोकप्रियता वाढत आहे आणि ‘योग’ने जगाला भारताशी जोडले आहे. पंतप्रधान म्हणाले की, गेल्या तीन वर्षांपासून अनेक योग संस्था आकार घेत आहेत हे बघून मला खूप आनंद होत आहे आणि योग शिक्षकांची मागणी वाढत आहे, असे नमूद केले. फिटनेस शिवाय निरोगीपणा देखील महत्वाचा आहे. मोदी म्हणाले आरोग्य प्राप्त करण्यासाठी योग हे एक उत्तम माध्यम आहे. योगाभ्यासाला सर्वांनी आपल्या आयुष्याचा एक अविभाज्य भाग करा, अशी विनंती करताना पंतप्रधान म्हणाले, ‘योग’ ही आरोग्याची खात्री आहे आणि हे फार खर्चिक देखील नाही. याआधी लखनौमध्ये पंतप्रधानांचे स्वागत करताना उत्तर प्रदेशचे मुख्यमंत्री योगी आदित्यनाथ म्हणाले की, योग हा आपल्या परंपरेचा भाग आहे आणि हा आपल्याला एकत्र जोडून ठेवतो.
उच्च कार्यक्षमतेच्या सोलर पीव्ही मॉड्युल्समध्ये गिगावॉट क्षमतेची उत्पादन क्षमता प्राप्त करण्यासाठी, उच्च कार्यक्षमतेच्या सोलर पीव्ही मॉड्युल्सविषयक राष्ट्रीय कार्यक्रमावरील उत्पादन संलग्न प्रोत्साहन योजनेला(पीएलआय) केंद्रीय मंत्रिमंडळाची मंजुरी

नवी दिल्ली, 21 सप्टेंबर 2022 पंतप्रधान नरेंद्र मोदी यांच्या अध्यक्षतेखाली झालेल्या बैठकीत केंद्रीय मंत्रिमंडळाने नूतन आणि नवीकरणीय उर्जा मंत्रालयाच्या 'उच्च कार्यक्षमतेच्या सोलर पीव्ही मॉड्युल्सविषयक राष्ट्रीय कार्यक्रमावरील' उत्पादन संलग्न प्रोत्साहन योजनेच्या(पीएलआय) अंमलबजावणीच्या प्रस्तावाला मंजुरी दिली आहे. उच्च कार्यक्षमतेच्या सोलर पीव्ही मॉड्युल्समध्ये गिगावॉट क्षमतेची उत्पादन क्षमता प्राप्त करण्याच्या उद्देशाने 19,500 कोटी रुपये खर्चाच्या या योजनेला मंजुरी देण्यात आली आहे. भारतामध्ये उच्च कार्यक्षमतेच्या सोलर पीव्ही मॉड्युल्सचे उत्पादन करण्यासाठी एक पूरक व्यवस्था निर्माण करण्याचा आणि त्याद्वारे अपारंपरिक उर्जा क्षेत्रात आयातीवरील अवलंबित्व कमी करण्याचा उच्च कार्यक्षमतेच्या सोलर पीव्ही मॉड्युल्सविषयक राष्ट्रीय कार्यक्रमाचा उद्देश आहे. यामुळे आत्मनिर्भर भारत उपक्रमाला बळकटी मिळेल आणि रोजगारनिर्मिती होईल. सोलर पीव्ही मॉड्युल्सचे उत्पादन करणाऱ्या उद्योजकांची निवड पारदर्शक निवड पद्धतीने करण्यात येईल. सोलर पीव्ही उत्पादन उद्योग उभारल्यानंतर पाच वर्षांकरता स्थानिक बाजारात उच्च क्षमतेच्या सोलर पीव्ही मॉड्युल्सच्या विक्रीवर उत्पादन संलग्न प्रोत्साहननिधी वितरित केला जाईल. या योजनेची फलनिष्पत्ती/ लाभ खालीलप्रमाणे आहेतः वर्षाला सुमारे 65,000 मेगावॉटची उत्पादनक्षमता असलेले पूर्णपणे किंवा अंशतः एकात्मिक सोलर पीव्ही मॉड्युल्स बसवले जाण्याचा अंदाज आहे. या योजनेच्या माध्यमातून सुमारे 94,000 कोटी रुपयांची थेट गुंतवणूक येईल. ईव्हीए, सोलर ग्लास, बॅकशीट यासारख्या उर्वरित संबधित सामग्रीच्या उत्पादनाची क्षमतानिर्मिती 1,95,000 थेट रोजगारांची आणि 7,80,000 व्यक्तींसाठी अप्रत्यक्ष रोजगारांची निर्मिती सुमारे 1.37 लाख कोटी रुपयांच्या आयातीला पर्याय सोलर पीव्ही मॉड्युल्समधील उच्च कार्यक्षमता प्राप्त करण्यासाठी संशोधन आणि विकासाला चालना
मार्शल अर्जन सिंग यांच्या निधनाबद्दल पंतप्रधानांना शोक

भारतीय हवाई दलाचे मार्शल अर्जन सिंग यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. भारतीय हवाई दलाच्या क्षमता बांधणीबाबत सिंग यांच्या दृढ निश्चयामुळे आपल्या संरक्षण क्षमतेत मोठी वाढ झाली, असे पंतप्रधानांनी आपल्या ट्विटर संदेशांमध्ये म्हटले आहे. सिंग अद्वितीय हवाई योद्धा होते आणि उत्तम माणूस होते. त्यांच्या कुटुंबियांच्या दु:खात आपण सहभागी आहोत, असे पंतप्रधानांनी म्हटले आहे. “भारतीय हवाई दलाचे मार्शल अर्जन सिंग यांच्या निधनाबद्दल देशाला दु:ख होत आहे. त्यांच्या अतुलनीय देशसेवेसाठी ते आपल्या स्मरणात राहतील. भारतीय हवाई दलाच्या क्षमता बांधणीबाबत मार्शल अर्जन सिंग यांच्या दृढनिश्चयामुळे आपल्या संरक्षण क्षमतेत मोठी वाढ झाली. 1965 मध्ये मार्शल अर्जन सिंग यांच्या नेतृत्वाखाली भारतीय हवाई दलाने बजावलेली साहसी मोहीम देश कधीही विसरणार नाही. मागे मी त्यांना भेटलो होतो. प्रकृती बरी नसताना आणि मी नाही म्हणत असताना त्यांनी सॅल्युट मारण्याचा प्रयत्न केला. एवढी लष्करी शिस्त त्यांच्या रोमारोमात भिनली होती. भारतीय हवाई दलाचे मार्शल अर्जन सिंग अद्वितीय हवाई योद्धे आणि उत्तम माणूस होते. त्यांच्या कुटुंबियांच्या दु:खात मी सहभागी आहे”, असे पंतप्रधानांनी म्हटले आहे.
स्वातंत्र्यसैनिकांचे निवृत्तीवेतन वाढवायला केंद्रीय मंत्रिमंडळाची कार्योत्तर मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने स्वातंत्र्यसैनिक सन्मान पेन्शन योजना, 1980 अंतर्गत स्वातंत्र्यसैनिक आणि त्यांच्या विधवा / विधुर, पती-पत्नी, पात्र मुलीं आणि मृत सैनिकांच्या आश्रित मालकांसाठी निवृत्तीवेतनाची रक्कम वाढवण्याला कार्योत्तर मंजुरी दिली. पुनर्रचित निवृत्तीवेतन पुढीलप्रमाणे:- अनु. क्र. स्वातंत्र्यसैनिकांची श्रेणी निवृत्तीवेतनाची सध्याची रक्कम (दर महिना) वाढीव निवृत्तीवेतन रक्कम (दर महिना) 1 अंदमान राजकीय कैदी / त्यांचे पती-पत्‍नी रु. 24775 रु. 30000 2 ब्रिटीश इंडियाबाहेरील स्वातंत्र्यसैनिक रु. 23085 रु. 28000 3 अन्य स्वातंत्र्यसैनिक आयएनए सहित रु. 21395 रु. 26000 4 आश्रित पालक/पात्र मुली (कमाल 3 मुली) रु. 3380 स्वातंत्र्यसैनिकांच्या 13 ते 15 हजार दरम्यान रकमेपैकी 50 टक्के सुधारित निवृत्ती वेतन 15.8.2016 पासून लागू झाले. महागाई भत्ता मोजण्यासाठी स्वातंत्र्यसैनिक निवृत्ती वेतन धारकाच्या संबंधित श्रेणीचे सुधारित निवृत्ती वेतन मूळ निवृत्ती वेतनात धरले जाईल. औद्योगिक कामगारांसाठी अखिल भारतीय ग्राहक किंमत निर्देशांकावर आधारित सध्याची महागाई भत्ता प्रणाली, जी आतापर्यंत स्वातंत्र्यसैनिक निवृत्ती वेतनधारकांना लागू होती, ती रद्द करण्यात येत असून, त्या जागी केंद्र सरकारी कर्मचाऱ्यांना लागू असलेली महागाई भत्ता प्रणाली लागू होईल. सर्व स्वातंत्र्यसैनिक आणि मृत स्वातंत्र्यसैनिकांच्या वारसांना या योजनेचा लाभ मिळेल.
महानवमीनिमित्त पंतप्रधानांचे देवी सिद्धीदात्रीला वंदन

नवरात्री उत्सवातल्या महानवमीनिमित्त पंतप्रधान नरेंद्र मोदी यांनी देवी माता सिद्धीदात्रीला वंदन केले आहे. देवी सिद्धीदात्रीचा वरदहस्त सर्वांवर असावा, अशी प्रार्थना त्यांनी केली आहे. “नवरात्रीतील महानवमीच्या या पवित्र प्रसंगी, देवी माता सिद्धीदात्रीची पूजा केली जाते. त्यांच्या आशीर्वादाने प्रत्येकाला आपले ईप्सित साध्य करता यावे, अशी मी प्रार्थना करतो. मातेच्या भक्तांसाठी त्यांची ही स्तुतीकवने… https://t.co/YYTr3oNm5Y" असं पंतप्रधानांनी आपल्या ट्वीटमध्ये म्हटले आहे.
मलेशियाबरोबर सुधारित हवाई सेवा कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मलेशियाबरोबर सुधारित हवाई सेवा कराराला मंजुरी देण्यात आली आहे. या हवाई सेवा करारामध्ये सुधारणा करण्याची प्रक्रिया 2011 मध्ये सुरू झाली होती. मात्र, कलम 13 म्हणजेच मिळकतीच्या भरपाईशी संबंधित कलमासंदर्भात काही बदल हवे असल्यामुळे हा करार होऊ शकला नव्हता. इकान-2016 मध्ये झालेल्या बैठकीमध्ये भारत सरकारच्या अर्थ मंत्रालयाने सुचवलेल्या संबधित कलमातील मजकुरामध्ये बदल करण्याची तयारी दर्शवली. हवाई सेवा कराराची वैशिष्ट्ये •सध्या अस्तित्वात असलेल्या करारावर 1974 मध्ये स्वाक्ष-या झाल्या होत्या. त्यामुळे हा करार अद्ययावत, सुधारित व आधुनिक करण्याची गरज आहे. •नव्या आयसीएओ अर्थात आंतरराष्ट्रीय नागरी हवाई संघटनेच्या मार्गदर्शक तत्वांनुसार सध्या अस्तित्त्वात असलेला हवाई सेवा करार बदलण्यात आला आहे. •तिसऱ्‍या देशाच्या विमान कंपन्यांसाठी सहकारी पणन व्यवस्था समाविष्ट करण्यात आली आहे. •स्थानिक नियम विभागणीसंदर्भात कलम समाविष्ट केले आहे. •सुधारित हवाई सेवा करारात “सुरक्षितता आणि सुरक्षा” या विषयीची कलमे समाविष्ट करण्यात आली आहेत. •सुधारित हवाई सेवा करारात “आंतरमध्य सेवा” संबंधित कलमांचा समावेश करण्यात आला आहे, ज्यांमुळे इतर पक्षाच्या प्रदेशातील कोणत्याही स्थानापासून आंतरमध्य वाहतुकीच्या पर्यायाद्वारे प्रवासी व माल हाताळणी करता येऊ शकेल.
घटना (जम्मू आणि काश्मीरला लागू होण्यासाठी) दुरुस्ती आदेश 2019 ला मंत्रिमंडळाची मंजुरी

पंतप्रधान नरेन्‍द्र मोदी यांच्या अध्यक्षतेखाली केंद्रीय मंत्रिमंडळाने घटना (जम्‍मू आणि कश्‍मीर मध्ये लागू होण्यासाठी ) दुरुस्ती आदेश, 2019 च्या माध्यमातून घटना (जम्‍मू आणि कश्‍मीर मध्ये लागू होण्यासाठी ) दुरुस्ती संबंधी जम्‍मू आणि काश्मीर सरकारच्या प्रस्‍तावाला मंजुरी दिली आहे. यामुळे राष्‍ट्रपति द्वारा परिच्छेद 370 च्या कलम (1) अंतर्गत जारी घटना (जम्‍मू आणि कश्‍मीरमध्ये लागू होण्यासाठी ) दुरुस्ती आदेश,2019 द्वारा घटना (77वी दुरुस्ती ) कायदा 1955 आणि घटना (103 वी दुरुस्ती ) कायदा 2019 द्वारा सुधारित तरतुदी लागू होतील. प्रभाव अधिसूचित झाल्यावर हा आदेश सरकारी सेवामध्ये अनुसूचित जाती, अनुसूचित जमातींना पदोनत्ति लाभाचा मार्ग प्रशस्‍त करेल आणि जम्‍मू आणि कश्‍मीर मध्ये सरकारी नोकऱ्यांमध्ये सध्याच्या आरक्षणाव्यतिरिक्त आर्थिक दृष्टया दुरबा घटकांना 10 टक्के आरक्षणाचा लाभ प्रदान करेल.
आशा आणि अंगणवाडी सेविकांच्या मानधनात पंतप्रधानांकडून वाढ जाहीर

पंतप्रधान नरेंद्र मोदी यांनी आज आशा आणि अंगणवाडी सेविकांच्या मानधनात महत्त्वपूर्ण वाढ केली. लाखो आशा, अंगणवाडी आणि एएनएम कार्यकर्त्यांशी आज पंतप्रधानांनी व्हिडिओ ब्रिजने संवाद साधला. ही वाढ पुढील महिन्यापासून लागू होईल. केंद्र सरकारकडून आशा कार्यकर्त्यांना मिळणाऱ्या नित्य प्रोत्साहनात दुप्पट वाढ पंतप्रधानांनी जाहीर केली. याखेरीज सर्व आशा कार्यकर्त्यांना आणि मदतनीसांना पंतप्रधान जीवन ज्योती विमा योजना आणि पंतप्रधान सुरक्षा विमा योजनेअंतर्गत मोफत विमा संरक्षण दिले जाणार आहे. अंगणवाडी सेविकांना दिल्या जाणाऱ्या मानधनातही महत्वपूर्ण वाढ पंतप्रधानांनी जाहीर केली आहे. आतापर्यंत ज्यांना 3 हजार रुपये मिळत होते, त्यांना आता 4 हजार 500 रुपये मिळणार आहेत. त्याचप्रमाणे ज्यांना 2 हजार 200 रुपये मिळत होते. त्यांना 3 हजार 500 मिळणार आहे. अंगणवाडी मदतनीसांचे मानधनही 1500 रुपयांवरुन 2,250 रुपयांपर्यंत वाढवण्यात आले आहे. ‘कॉमन ॲप्लिकेशन सॉफ्टवेअर’ (आयसीडीएस-सीएस) यासारखी तंत्रसाधने वापरणाऱ्या अंगणवाडी सेविका आणि मदतनीसांना अतिरिक्त प्रोत्साहन पंतप्रधानांनी जाहीर केले. कामगिरीवर आधारित 250 रुपये ते 500 रुपये ते असेल. देशभरातल्या आशा, अंगणवाडी आणि एएनएम कार्यकर्त्यांशी पंतप्रधानांनी संवाद साधला. एकत्रपणे काम करण्याच्या त्यांच्या प्रयत्नांचे, नावीन्यपूर्ण साधने आणि तंत्रज्ञान वापरण्याचे, आरोग्य व पोषण सेवा सुधारण्याचे आणि कुपोषण कमी करण्यासाठीच्या पोषण अभियानाचे उद्दिष्ट साध्य करण्यासाठीच्या त्यांच्या प्रयत्नांचे पंतप्रधानांनी कौतुक केले.